Táto daňová diferenciácia čiastočne zmierňuje dodatočné náklady na nákup vykurovacieho oleja a elektrickej energie v obci Campione d’Italia, ktorá je v porovnaní so zvyškom Talianska obzvlášť znevýhodnená a v prípade ktorej by štandardná daňová sadzba mohla mať za následok nadmerné daňové zaťaženie. Osobitná geografická situácia spojená s nedostupným prístupom k sústave zemného plynu a s drsným podnebím sa premieta do vyšších nákladov na dodávky energetických výrobkov.

V článku 19 ods. 2 smernice 2003/96/ES sa pre tento druh opatrenia stanovuje maximálne obdobie šiestich rokov s možnosťou predĺženia. So zreteľom na to, že súčasná úprava nemá žiadny negatívny vplyv na obchod v rámci EÚ ani na všeobecnú úroveň zdanenia pohonných hmôt a elektrickej energie v Taliansku, Komisia navrhuje, aby sa povolenie požadované Talianskom v tejto fáze udelilo na obdobie šiestich rokov, t. j. od 1. júla 2021 do 30. júna 2027. Výnimka by však nemala ohroziť budúci vývoj existujúceho právneho rámca a mala by zohľadňovať nadchádzajúcu revíziu smernice o zdaňovaní energie a možnosť, že Rada prijme právny akt na základe návrhu Komisie na zmenu smernice o zdaňovaní energie. Takéto preskúmanie nadväzuje na hodnotenie smernice o zdaňovaní energie a závery Rady o rámci EÚ pre zdaňovanie energie z 28. novembra 2019. Rada vo svojich záveroch vyzvala Komisiu, aby analyzovala a vyhodnotila prípadné možnosti s cieľom včas zverejniť návrh na revíziu smernice o zdaňovaní energie. Rada takisto vyzvala Komisiu, aby venovala osobitnú pozornosť rozsahu pôsobnosti smernice, minimálnym sadzbám, konkrétnym daňovým úľavám a oslobodeniam od daní.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

V článku 2 sa stanovuje, že požadované povolenie sa v súlade so žiadosťou Talianska udeľuje s účinnosťou od 1. júla 2021 do 30. júna 2027, čo je v rámci maximálneho obdobia šiestich rokov umožneného v smernici.

so zreteľom na Zmluvu o fungovaní Európskej únie,

so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny, a najmä na jej článok 19,

so zreteľom na návrh Európskej komisie,

keďže:

(1)Talianske orgány listom zo 7. augusta 2020 požiadali o povolenie podľa článku 19 smernice 2003/96/ES uplatňovať znížené sadzby spotrebnej dane na plynový olej používaný na vykurovacie účely a na elektrickú energiu, ktoré sa dodávajú na území obce Campione d’Italia. Doplňujúce informácie a vysvetlenia na podporu žiadosti poskytli talianske orgány 19. januára 2021. O povolenie sa žiadalo na obdobie od 1. júla 2021 do 30. júna 2027.

(2)Obec Campione d’Italia je exklávou Talianska vo Švajčiarsku, pričom zo zemepisného hľadiska ide o veľmi úzku oblasť s malým počtom obyvateľov. Oblasť je hornatá, čo sťažuje jej územný rozvoj, priemyselné činnosti a celkovú dostupnosť. Vzhľadom na jej zemepisnú polohu, nedostatočný prístup k sústave zemného plynu a jej drsné klimatické podmienky sú náklady na dodávku energetických produktov do obce Campione d’Italia vysoké, bez ohľadu na to, či sa dodávajú zo Švajčiarska alebo z Talianska. Začlenenie Campione d’Italia do colného územia Únie 1. januára 2020 navyše viedlo k zvýšeniu nákladov domácností aj podnikov na energiu.

(3)Diferenciácia spotrebnej dane má zmierniť vysoké náklady na energiu.

(4)Komisia požadované opatrenie preskúmala a nezistila, že by narúšalo hospodársku súťaž alebo bránilo riadnemu fungovaniu vnútorného trhu, a opatrenie nemožno pokladať za nezlučiteľné s politikou Únie v oblasti životného prostredia, energetiky a dopravy. Znížené sadzby spotrebnej dane by v prípade plynového oleja aj elektriny zostali rovnaké alebo vyššie ako minimálne úrovne zdanenia stanovené v smernici 2003/96/ES a čiastočne by kompenzovali zvýšené náklady na energiu, ktoré vznikajú v danej obci. Táto daňová úľava nie je kumulatívna so žiadnym iným druhom daňových úľav.

(5)Taliansku by sa preto malo povoliť uplatňovať v obci Campione d’Italia znížené sadzby dane na elektrickú energiu a plynový olej používaný na vykurovacie účely.

(6)Každé povolenie udelené podľa článku 19 ods. 2 smernice 2003/96/ES musí byť prísne časovo obmedzené. Aby sa obci Campione d’Italia poskytla dostatočná miera istoty, povolenie by sa malo udeliť na obdobie šiestich rokov. V záujme toho, aby sa nenarušil budúci všeobecný vývoj súčasného právneho rámca, je však vhodné stanoviť, že ak by Rada na základe článku 113 Zmluvy o fungovaní Európskej únie zaviedla zmenený všeobecný systém zdanenia energetických výrobkov, ktorému by toto povolenie nezodpovedalo, malo by toto povolenie stratiť účinnosť dňom, ktorým sa takéto všeobecné pravidlá začnú uplatňovať.

(7)Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,

PRIJALA TOTO ROZHODNUTIE:

Článok 1

Taliansku sa povoľuje uplatňovať znížené sadzby spotrebnej dane na plynový olej používaný na vykurovacie účely dodávaný v obci Campione d’Italia a na elektrickú energiu dodávanú v tejto obci za predpokladu, že sa dodržia minimálne úrovne zdanenia uvedené v článku 9 a 10 smernice 2003/96/ES.

Článok 2

Toto rozhodnutie sa uplatňuje od 1. júla 2021 do 30. júna 2027.

Pokiaľ by však Rada, konajúc na základe článku 113 alebo akéhokoľvek iného príslušného ustanovenia Zmluvy o fungovaní Európskej únie, zaviedla zmenený všeobecný systém zdanenia energetických výrobkov, ktorému by povolenie udelené v článku 1 tohto rozhodnutia nezodpovedalo, toto rozhodnutie stratí účinnosť dňom nadobudnutia platnosti uvedených všeobecných pravidiel.

Článok 3

Toto rozhodnutie je určené Talianskej republike.

V Bruseli